
Text rozhodnutia
Súd: Krajský súd Žilina Spisová značka: 20S/187/2015 Identifikačné číslo súdneho spisu: 5015201019 Dátum vydania rozhodnutia: 03. 05. 2016 Meno a priezvisko sudcu, VSÚ: JUDr. Jana Martinčeková ECLI: ECLI:SK:KSZA:2016:5015201019.1 ROZSUDOK V MENE SLOVENSKEJ REPUBLIKY Krajský súd v Žiline, v senáte zloženom z predsedníčky senátu JUDr. Jany Martinčekovej a členov senátu Mgr. Nory Tomkovej a JUDr. Eriky Čanádyovej, v právnej veci navrhovateľa: Okresná prokuratúra Žilina, so sídlom Moyzesova č. 20, Žilina, proti odporcovi: Obec Nezbudská Lúčka, so sídlom Nezbudská Lúčka č. 130, v konaní o preskúmanie zákonnosti uznesenia obecného zastupiteľstva odporcu č. 25/2015 zo dňa 09.06.2015 potvrdeného uznesením obecného zastupiteľstva odporcu č. 35/2015 zo dňa 30.06.2015, takto jednomyseľne r o z h o d o l : Krajský súd v Žiline uznesenie odporcu č. 25/2015 zo dňa 09.06.2015, potvrdené uznesením odporcu č. 35/2015 zo dňa 30.06.2015, z r u š u j e . Žiaden z účastníkov n e m á p r á v o na náhradu trov konania. o d ô v o d n e n i e : Návrhom zo dňa 04.11.2015 domáhal sa navrhovateľ, aby súd uznesenie Obce Nezbudská Lúčka č. 25/2015 zo dňa 09.06.2015, ktorým Obecné zastupiteľstvo Obce Nezbudská Lúčka schválilo odmenu bývalej hlavnej kontrolórke T. Y. ako občanovi obce za dlhoročné zásluhy vo výške 700 €, potvrdené uznesením Obce Nezbudská Lúčka č. 35/2015 zo dňa 30.06.2015, po využití sistačného oprávnenia starostky Obce Nezbudská Lúčka, zrušil. V odôvodnení uviedol, že starostka Obce Nezbudská Lúčka využila svoje sistačné právo a pozastavila výkon uznesenia č. 25/2015. Obecné zastupiteľstvo uznesením č. 35/2015 zo dňa 30.06.2015 opätovne schválilo odmenu bývalej hlavnej kontrolórke v tej istej výške. Z hľadiska obsahu je zrejmé, že týmto uznesením došlo k potvrdeniu uznesenia č. 25/2015 v zmysle § 13 ods. 8 Zákona o obecnom zriadení. Okresná prokuratúra Žilina podala proti uzneseniu Obce Nezbudská Lúčka protest sp. zn. Pd 250/15/5511 zo dňa 14.09.2015. Obec podanému protestu nevyhovela. Navrhovateľ poukázal na § 18c ods. 5 zákona č. 369/1990 Zb. v znení neskorších predpisov, podľa ktorého obecné zastupiteľstvo môže hlavnému kontrolórovi schváliť mesačnú odmenu až do výšky 30 % z mesačného platu hlavného kontrolóra podľa odseku 1. Citované ustanovenie Zákona o obecnom zriadení neoprávňuje poskytnúť odmenu hlavnému kontrolórovi z dôvodu dlhoročných zásluh, ale len vo forme odmeny až do výšky 30 % z mesačného platu hlavného kontrolóra, a to k platu hlavného kontrolóra. Poukázal aj na nesprávnu výšku odmeny. Výška možnej odmeny hlavného kontrolóra k mesačnému platu predstavujúca 30 % súčinu koeficientu podľa § 18c ods. 5 Zákona o obecnom zriadení 1,15 a priemernej mesačnej mzdy zamestnanca v národnom hospodárstve za predchádzajúci kalendárny rok je výrazne nižšia ako 700 €. V prípade, že obecné zastupiteľstvo schváli poskytnutie odmeny hlavnému kontrolórovi z iných dôvodov, než stanovuje Zákon o obecnom zriadení a vo výške, ktorá presahuje zákonný limit vo forme uznesenia, dostáva sa takéto uznesenie do rozporu so zákonom. Odporca v zastúpení starostky obce, sa k návrhu vyjadril podaním zo dňa 01.12.2015. Súhlasil s podaným návrhom a žiadal, aby krajský súd rozhodol tak, ako je v návrhu uvedené. Krajský súd v Žiline prejednal vec bez nariadenia pojednávania za splnenia procesných podmienok uvedených v § 250f ods. 1, 2 O.s.p., ktorý súd v danej právnej veci aplikoval primerane. Rozsudok bol verejne vyhlásený dňa 03.05.2016. Krajský súd v Žiline preskúmal podľa § 250zf O.s.p. napadnuté uznesenia odporcu, ako aj predložený administratívny spis, pričom zistil, že napadnuté uznesenia sú nezákonné, a preto ich zrušil z týchto dôvodov: Zo zápisnice č. 3, ktorá je súčasťou správneho spisu, týkajúcej sa uznesenia Obecného zastupiteľstva Obce Nezbudská Lúčka č. 25/2015 vyplýva, že na zasadnutí obecného zastupiteľstva konaného 09.06.2015 bolo schválené uznesenie o odmene bývalej hlavnej kontrolórke vo výške 700 € ako občanovi obce za dlhoročné zásluhy. Starostka Obce Nezbudská Lúčka zároveň oznámila verejnosti, že využíva právo veta podľa § 13 ods. 6 zákona č. 369/1990 Zb. v znení neskorších predpisov a pozastavila výkon tohto uznesenia, keďže sa domnievala, že toto uznesenie prijaté obecným zastupiteľstvom odporuje zákonu a týmto spôsobom došlo k legalizovaniu porušenia zákona. Svoje rozhodnutie odôvodnila tým, že bývalý starosta bez súhlasu obecného zastupiteľstva vyplatil odmenu bývalej kontrolórke obce. Zo zápisnice č. 4, ktorá je súčasťou správneho spisu, z mimoriadneho zasadnutia obecného zastupiteľstva zo dňa 30.06.2015 vyplýva, že obecné zastupiteľstvo uznesením č. 35/2015 opätovne schválilo odmenu bývalej hlavnej kontrolórke vo výške 700 € ako občanovi obce za dlhoročné zásluhy. Starostka Obce Nezbudská Lúčka podaním zo dňa 14.07.2015 podala podnet Okresnej prokuratúre Žilina na preskúmanie uznesení obecného zastupiteľstva č. 25/2015 zo dňa 09.06.2015 a 35/2015 zo dňa 30.06.2015. Dňa 14.09.2015 Okresná prokuratúra Žilina podala protest prokurátora proti vyššie uvedeným uzneseniam, ktorý došiel Obecnému úradu Nezbudská Lúčka dňa 17.09.2015. Zo zápisnice č. 5 z riadneho zasadnutia obecného zastupiteľstva konaného dňa 28.09.2015 vyplýva, že pod bodom programu 10 poslanci hlasovali o proteste prokurátora proti vyššie uvedeným uzneseniam. Návrh uznesenia na zrušenie uznesenia č. 25/2015 v spojení s uznesením č. 35/2015 nebol prijatý. Podľa § 250zf ods. 1 O.s.p. ak obecné zastupiteľstvo, mestské zastupiteľstvo, miestne zastupiteľstvo alebo zastupiteľstvo vyššieho územného celku nezruší na základe protestu prokurátora svoje uznesenie, ktoré je v rozpore so zákonom, môže prokurátor podať na súd návrh na zrušenie tohto uznesenia. Podľa § 250zf ods. 2 O.s.p. účastníkmi konania sú obec, mesto, mestská časť alebo vyšší územný celok a prokurátor. Podľa § 250zf ods. 3 O.s.p. príslušný na rozhodnutie je krajský súd, v ktorého obvode sa nachádza obec, mesto, mestská časť alebo sídlo vyššieho územného celku. Podľa § 250zf ods. 4 O.s.p. proti rozhodnutiu súdu je prípustné odvolanie. Podľa § 13 ods. 6 zákona č. 369/1990 Zb. v znení neskorších predpisov starosta môže pozastaviť výkon uznesenia obecného zastupiteľstva, ak sa domnieva, že odporuje zákonu alebo je pre obec zjavne nevýhodné tak, že ho nepodpíše v lehote podľa § 12 ods. 11. Ak je zriadená obecná rada, starosta prerokuje uznesenie obecného zastupiteľstva pred pozastavením jeho výkonu v obecnej rade. Uznesením obecnej rady však nie je viazaný. Podľa § 13 ods. 8 cit. zákona ak bol výkon uznesenia obecného zastupiteľstva podľa odseku 6 pozastavený, môže obecné zastupiteľstvo toto uznesenie trojpätinovou väčšinou hlasov všetkých poslancov potvrdiť; ak obecné zastupiteľstvo uznesenie nepotvrdí do dvoch mesiacov od jeho schválenia, uznesenie stráca platnosť. Výkon potvrdeného uznesenia starosta nemôže pozastaviť. Podľa § 18c ods. 1 písm. a) cit. zákona plat hlavného kontrolóra je súčinom priemernej mesačnej mzdy zamestnanca v národnom hospodárstve, vyčíslenej na základe údajov Štatistického úradu Slovenskej republiky za predchádzajúci kalendárny rok, a koeficientu podľa počtu obyvateľov obce, ktorý je v obciach do 500 obyvateľov 1,15 Podľa § 18c ods. 5 citovaného zákona obecné zastupiteľstvo môže hlavnému kontrolórovi schváliť mesačnú odmenu až do výšky 30% z mesačného platu hlavného kontrolóra podľa odseku 1. Krajský súd v Žiline po oboznámení sa so správnym spisom konštatuje, že napadnuté uznesenie obecného zastupiteľstva odporcu č. 25/2015 zo dňa 09.06.2015 v spojení s uznesením č. 35/2015 zo dňa 30.06.2015, ktoré v zmysle § 13 ods. 8 Zákona o obecnom zriadení potvrdilo pôvodné uznesenie, je v rozpore so zákonom č. 369/1990 Zb. v znení účinnom ku dňu ich prijatia. Podľa § 18 ods. 1 citovaného zákona hlavný kontrolór je zamestnancom obce a vzťahujú sa na neho všetky práva a povinnosti ostatného vedúceho zamestnanca podľa zákona č. 552/2003 Z.z. o výkone práce vo verejnom záujme. Hlavný kontrolór poberá plat v zmysle § 18c citovaného zákona, ktorého výška je ustanovená v odseku 1 tohto ustanovenia. Hlavnému kontrolórovi môže obecné zastupiteľstvo schváliť aj mesačnú odmenu až do výšky 30 % z jeho mesačného platu stanoveného podľa odseku 1. Z uvedeného jednoznačne vyplýva, že obecné zastupiteľstvo môže schváliť mesačnú odmenu až do výšky 30 % len hlavnému kontrolórovi, ktorý má status tohto vedúceho zamestnanca, teda je zamestnancom obce. V danom prípade zo zápisnice č. 3 zo dňa 09.06.2015, bodu 16, však vyplýva, že odmena bola schválená bývalej hlavnej kontrolórke. Odmena teda nebola schválená hlavnému kontrolórovi, ktorý by bol zamestnancom obce v zmysle § 18 ods. 1 citovaného zákona, ale osobe, ktorá už túto funkciu nezastávala. Takejto osobe nie je možné priznať odmenu hlavného kontrolóra, a to zo žiadnych dôvodov. Krajský súd v Žiline sa stotožnil s právnym názorom navrhovateľa, podľa ktorého Zákon o obecnom zriadení oprávňuje poskytnúť odmenu hlavnému kontrolórovi, avšak len k platu hlavného kontrolóra. Pretože bývalá kontrolórka už nepoberala plat hlavného kontrolóra, nebolo možné jej ani priznať odmenu. Dôležitý je teda časový moment prijatia uznesenia obecného zastupiteľstva o schválení odmeny hlavného kontrolóra. Ak v čase prijatia takéhoto uznesenia osoba, ktorej bola táto odmena schválená, už nebola hlavným kontrolórom, takéto uznesenie je v rozpore so zákonom, a to konkrétne s § 18c ods. 5 zákona č. 369/1990 Zb. v znení účinnom ku dňu vydania napadnutých uznesení obecného zastupiteľstva. Z týchto dôvodov súd vyhovel návrhu navrhovateľa a napadnuté uznesenia obecného zastupiteľstva č. 25/2015 zo dňa 09.06.2015 a č. 35/2015 zo dňa 30.06.2015 zrušil. Čo sa týka výšky stanovenej odmeny 700 €, vzhľadom na to, že odmena ako taká vôbec nemala byť schválená, je nadbytočné zaoberať sa prípadným rozporom jej výšky so zákonom. O náhrade trov konania súd rozhodol podľa § 146 ods. 1 písm. d) O.s.p. tak, že žiaden z účastníkov nemá právo na náhradu trov konania podľa jeho výsledku, pretože konanie začalo na návrh prokurátora. Poučenie: Proti tomuto rozsudku možno podať odvolanie v lehote 15-tich dní odo dňa jeho doručenia na Najvyšší súd Slovenskej republiky prostredníctvom Krajského súdu v Žiline písomne v troch vyhotoveniach (§ 250zf ods. 4 O.s.p.). V Žiline, dňa 03. mája 2016 JUDr. Jana Martinčeková predsedníčka senátu Za správnosť vyhotovenia: Miriama Talapková

